b'\n_START_ARTICLE_\nPovijest Indoazije\n_START_PARAGRAPH_\nDelhijski sultanat_NEWLINE_Islam se pojavio u Indiji krajem 7. stolje\xc4\x87a kada su ga donijeli arapski trgovci. No on se nije \xc5\xa1irio na podru\xc4\x8dju Indijskog podkontinenta kao na Bliskom i Srednjem istoku. \xc5\xa0irenjem islama nastaju i prvi indijski sultanati. No muslimanska vjera u Indiji imala je druga\xc4\x8dji oblik jer je prihvatila brojne doma\xc4\x87e obi\xc4\x8daje i norme. Rob sultana Muhammada iz Ghure vodio je uspje\xc5\xa1ne vojne pohode i osnovao je 1206. godine Delhijski sultanat, koji \xc4\x87e dugo vrijeme predstavljati najja\xc4\x8du muslimansku dr\xc5\xbeavu. Poslije osvajanja Perzije, Bliskog istoka i na kraju Bagdada, glavnog grada Abasovskog kalifata od strane Mongola, u prvoj polovici 13. stolje\xc4\x87a u Indiju su pobjegli brojni pravnici i duhovni vo\xc4\x91e iz Bagdada, \xc5\xa0iraza i Buhare, kojih je nedostajalo u Delhijskom sultanatu, a koji su se tamo osje\xc4\x87ali sigurnije. Za njima su do\xc5\xa1li i trgovci koji su svoj obrt mogli obavljati mnogo sigurnije nego na teritoriju pod vladom Mongola. Ubrzo je stara perzijska kultura zavladala sultanatom i dominirala me\xc4\x91u dru\xc5\xa1tvenom elitom. Va\xc5\xbean \xc4\x8dimbenik dru\xc5\xa1tva bila je njegova vi\xc5\xa1enacionalnost i multikonfesionalizam. Muslimani koji su \xc4\x8dinili manji dio populacije, vladali su dru\xc5\xa1tvom u kojem je ve\xc4\x87ina stanovni\xc5\xa1tva pripadala hinduisti\xc4\x8dkom vjeroispovjedanju. No to nije sprje\xc4\x8davalo povezivanje tih zajednica razli\xc4\x8ditim na\xc4\x8dinima, pa i me\xc4\x91usobnim brakovima pripadnika razli\xc4\x8ditih vjera (osim muslimana i hinduista bilo je tu jo\xc5\xa1 budista, d\xc5\xbeinista, parsa i kr\xc5\xa1\xc4\x87ana).\n_START_SECTION_\nGhijasuddin Tughlak\n_START_PARAGRAPH_\nPo\xc4\x8detkom 14. stolje\xc4\x87a na vlast je do\xc5\xa1ao Ghijasuddin Tughlak, koji je pripadao vi\xc5\xa1em sloju dru\xc5\xa1tva, a porijeklom je bio nomad iz turkmenistanskih plemena. Kao sposoban vojni zapovijednik i organizator obrane sultanata protiv tada jo\xc5\xa1 uvijek aktivnih Mongola, obranio je dr\xc5\xbeavu i ugu\xc5\xa1io pobune u nemirnim provincijama i do\xc5\xa1ao na \xc4\x8delo dr\xc5\xbeave okolo 1315. godine. No na\xc5\xbealost 1325. godine poginuo je nesretnim slu\xc4\x8dajem kada mu je na glavu pao krov paviljona koji je za njega dao izgraditi njegov sin Muhammad. Smr\xc4\x87u oca Muhammad dolazi na tron. Muhammad je ima veoma kompliciranu psihu. \xc4\x8cesto je mijenjao raspolo\xc5\xbeenja, \xc4\x8demu su se morali prilago\xc4\x91avati njegovi podanici. Premda je bio veoma obrazovan, \xc4\x8desto je radio nelogi\xc4\x8dne stvari. Zahvaljuju\xc4\x87i tome neki pojedinci su se pod njegovom vla\xc5\xa1\xc4\x87u veoma obogatili. Za njegove vlasti Delhijski sultanat dosegao je svoj vrhunac i vladao je ili kontrolirao ve\xc4\x87i dio indijskog poluotoka. Okru\xc5\xbeio se brojnim dvorjanima, u\xc4\x8denjacima, duhovnim u\xc4\x8diteljima, joginima, astrolozima i lije\xc4\x8dnicima. Svojim bli\xc5\xbenjima nije vjerovao. Radije je strancima povjeravao va\xc5\xbene polo\xc5\xbeaje u dr\xc5\xbeavnom aparatu. Zatvorio je granice svoje dr\xc5\xbeave za nomade, a jedino su mogli di\xc4\x87i u sultanat trgovci, te ljudi koji su se tamo trajno htjeli nastaniti.\n_START_SECTION_\nIbn Battuta\n_START_PARAGRAPH_\nJedan od najpoznatijih stranaca na njegovom dvoru bio je Muhammad ibn Abdallah Battuta, jedan od najve\xc4\x87ih putnika svih vremena. Po dolasku na dvor, ubrzo je postao \xc5\xa1ef suda u Delhiju, a poslije je postao sultanov veleposlanik u Kini. No zbog promjene mi\xc5\xa1ljenja sultana, pao je u nemilost, te se vi\xc5\xa1e nije vratio u sultanat. Battuta je bio zadivljen organizacijom dr\xc5\xbeave, pogotovo sistemu prijenosa informacije, tj. po\xc5\xa1te. Postojala je konjska i pje\xc5\xa1a\xc4\x8dka po\xc5\xa1ta. Tom kurirskom slu\xc5\xbebom su donosili vodu iz Gangesa, prevozili va\xc5\xbene kriminalce na kaznu ili donosili svje\xc5\xbee vo\xc4\x87e sultanu. Ono \xc5\xa1to je tada bilo neobi\xc4\x8dno je neovisnost sudstva od vlasti. Ako je neki sudac osudio sultana zbog uvrede nekog plemi\xc4\x87a, morao je prihvatiti i pretrpjeti kaznu koja mu je bila odre\xc4\x91ena. Kada je Muhammad odlu\xc4\x8dio preseliti svoj dvor iz Delhija u Daulatabad, kako bi sredi\xc5\xa1te administracije bilo u centru dr\xc5\xbeave, morao ga je slijediti cijeli dvor i prate\xc4\x87i aparat. Onome tko se je htio vratiti natrag u Delhi je strogo zabranio povratak. Muhammad je po\xc5\xa1tovao hinduisti\xc4\x8dku ve\xc4\x87inu. Suprostavljao se vjerskim sukobima. Veoma ga je interesirala misti\xc4\x8dka mudrost stare Indije i potporovao je rad sanskritskih centara i rad d\xc5\xbeiisti\xc4\x8dki svetaca. Naredio je prevo\xc4\x91enje tekstova na sanskritskom na perzijski jezik. Veoma ga je zanimala levitacija i dru\xc5\xbeio se s brojnim jogijima. Na drugoj strani, kada ga je prilikom jednog putovanja zabolio zub i sultan je bio prisiljen izvaditi ga, u slavu velike boli koju je pretrpio sultan naredio je pokopati zub i nad zub postaviti veliki grob, a sve je to bilo popra\xc4\x87eno ceremonijama. Jedan od neispunjenih snova sultana je bilo osvajanje Srednje Azije, no pod Himalajama je do\xc5\xbeivio te\xc5\xa1ki poraz. Postepeno su se po\xc4\x8dele javljati pobune u dr\xc5\xbeavi protiv njegove vlade koju su podigli hinduisti\xc4\x8dki plemi\xc4\x87i Harikara i Bukka, a koji su na jugu Indije stvorili dr\xc5\xbeavu Vid\xc5\xbeajanagar 1336. godine. Na sjeveru su se pobunili muslimanski plemi\xc4\x87i koji su stvorili Bahmansko kraljevstvo 1346. godine. \xc5\xbdele\xc4\x87i ujediniti ponovo dr\xc5\xbeavu i ugu\xc5\xa1iti pobune, sultan je umro i s njime je nestao jedan od najve\xc4\x87ih vladara Indije.'